צבי יחזקאלי

צבי (צביקה) יחזקאלי (נולד בט"ו באב ה'תש"ל, 17 באוגוסט 1970) הוא עיתונאי ישראלי, פרשן לענייני ערבים ומגיש תוכנית בחדשות i24. עד יוני 2024 שימש כראש הדסק לענייני ערבים של "חדשות 13". בשנת 2025 הוא הקים את הקהילה "בסלון של צבי יחזקאלי" – מועדון תוכן שבועי העוסק בהבנת תהליכים פוליטיים, ביטחוניים וחברתיים במזרח התיכון.

ביוגרפיה
יחזקאלי נולד בירושלים, להורים שעלו לישראל מעיראק. הוא הבן הבכור ויש לו עוד שתי אחיות צעירות ממנו. אביו היה בעל חברה למכוניות גרירה, ואימו עבדה במשרד החברה. את שירותו הצבאי עשה ביחידת "מורן".

בנובמבר 1988 התגייס לצה"ל, ולאחר שירות סדיר של 3 שנים השתחרר. בינואר 1992 החל קורס אחיד בשב"כ ולאחר מכן עבד כמאבטח במשך שבע שנים בשגרירויות ישראל בחו"ל ובטיסות. במסגרת עבודתו בשב"כ, היה למשך שלושה חודשים בין מאבטחיו של שמעון פרס לאחר רצח רבין. במקביל בין 1994 ל-1997, למד בבית הספר לתקשורת ועיתונאות "כותרת" באוניברסיטת תל אביב.

הוא החל להתעניין באסלאם אחרי שצפה ביצחק רבין לוחץ את ידו של יאסר ערפאת בעת החתימה על הסכם אוסלו א' ב-13 בספטמבר 1993, והחליט שהוא רוצה להעמיק בעולם הערבי.

עם סיום עבודתו ותחילת העבודה בגל"צ, החל ללמוד באוניברסיטה העברית בירושלים, במסגרת משולבת בין החוגים לתקשורת ולימודי המזרח התיכון. אז למד לראשונה את השפה הערבית. בהמשך, סיים יחזקאלי תואר שני בחוג למזרח התיכון. ב-1997, לקראת סיום התואר הראשון, עבר לחצי שנה בחברון שם התגורר אצל חמולת שויוח'י ומשם עבר לג'נין, כדי להבין טוב יותר את השפה והתרבות הערבית.

 קריירה עיתונאית 
במהלך לימודיו ב"כותרת", יצא צה"ל מן הערים הפלסטיניות ביהודה ושומרון ולכן נאסר על החיילים ששירתו בגלי צה"ל להיכנס אליהן. אחד המורים של יחזקאלי הודיע לו שבגלי צה"ל מחפשים אזרח שימלא את תפקיד הכתב לענייני השטחים, והוא התקבל לתפקיד. בנוסף, עבד בערוץ הראשון של הטלוויזיה, שם הכין כתבות מגזין ל"יומן".

 ערוץ 10 ו-13 
בשנת 2002, כאשר הוקם ערוץ 10, הצטרף ל"חדשות 10" כראש הדסק לענייני ערבים. במסגרת התוכנית "לונדון את קירשנבאום" ששודרה בערוץ, הגיש יחזקאלי פינה על "העולם הערבי", שבה הוא הביא סיפורים מהמזרח התיכון וארצות ערב בפרט. סגנון סיקורו את העולם הערבי שונה מזה של פרשנים ותיקים יותר. בקיץ 2007 הושעה יחזקאלי למספר חודשים מ"חדשות 10" לאחר שהציע את מועמדותו להחליף את גדי סוקניק בחדשות ערוץ 2. בנובמבר 2007 חזר לשדר ב"חדשות 10".

בין השנים 2009–2010 הגיש בערוץ 10 את התוכנית "חבר לנפש" יחד עם הרב ארז משה דורון. בשנים 2012–2013 הגיש בגלי צה"ל מדי יום ראשון את "ציפורי לילה שקופות", מסע אל הנפש בהתבוננות יהודית מקורית, יחד עם גידי דבוש, מוזיקאי ומטפל בנפש.

בראשית שנת 2021 הקים יחזקאלי את עמותת "עוצרים את הג'יהאד העולמי" עם גלעד אך, מנכ"ל עמותת "עד כאן". שתי העמותות אף חולקות את אותם משרדים, ויחזקאלי שיתף פעולה עם "עד כאן" ופרסם חומרים שאסף הארגון בסדרת הכתבות "פאודה גרסת המציאות" ששודרו בחדשות 13 מבלי שציין את הקשר שלו לארגון. בעקבות הביקורת שנמתחה עליו פורסמה תגובת חדשות 13 ולפיה לא היה נדרש גילוי נאות.

בשנת 2014 החל להגיש את תוכנית הראיונות "נקודה טובה" העוסקת ביהדות ורוחניות בערוץ 20.

אחרי מות אהוביה סנדק, "נער גבעות" שנהרג בהתנגשות רכב משטרה ברכבו בדצמבר 2020, החל יחזקאלי לפרסם, מדי שבוע, סרטון בנושא התנ"ך כחלק מ"מיזם רוח דוד".

ב-23 במרץ 2023 אמר: "אני יודע בדיוק מה הערבים רוצים - אני אישית לא חושב שהם ייצאו למלחמה, אני אישית לא חושב שהמצב הוא כזה נורא כפי שמערכת הביטחון מציגה אותו".

ספג ביקורת אחרי שטען שצה"ל היה צריך להרוג 100 אלף עזתים בתגובה לטבח שבעה באוקטובר.

 סדרות תיעודיות 
בשנת 2012 שודרה בערוץ 10 הסדרה הדוקומנטרית "אללה אסלאם", שיצר וביים דוד דרעי. בארבעת פרקי הסדרה, התחזה יחזקאלי למוסלמי המשוטט במדינות אירופה וסיקר את תופעת האסלאמיזציה של אירופה דרך ראיונות של מוסלמים תושבי אותן מדינות. הסדרה הוצגה בפסטיבל הקולנוע ירושלים, שם הוקרנה לראשונה, תחת השם: "החצר האחורית של אירופה". הסדרה זכתה לכ-20% רייטינג.

בשנת 2014, לאור עלייתה של המדינה האסלאמית במזרח התיכון, יצא יחזקאלי למסע עיתונאי נוסף באירופה ובישראל, שהוליד סדרת כתבות בשם "איום דאעש", כדי להתחקות אחר גורם המשיכה של הארגון הרצחני המתבטא בהתגייסות של צעירים מוסלמים מאירופה למלחמה לצד המדינה האסלאמית בסוריה ובעיראק.

יחזקאלי המשיך לסקור את ארגון המדינה האסלאמית: ב-2015 יצא סרטו "היג'רה" , ב-2016 יצאה סדרת הכתבות "דאעש: הדור הבא" וב-2017 שודרה סדרת הכתבות "וידויים מדאע"ש".

מ-30 בינואר עד 6 במרץ 2018 שודרה הסדרה "בזהות בדויה", בת שישה פרקים, שבה יחזקאלי "מסתערב" בדמות של שייח' מוסלמי, ח'אלד אבו סאלם, עם הכינוי אבו חמזה. הוא חודר לתוך ארגוני האחים המוסלמים בצרפת, גרמניה, טורקיה וארצות הברית, על מנת לגלות את מטרתו של האסלאם הקיצוני, שאינו פועל באופן אלים, אלא באמצעות ה"דעוה" – קירוב אנשים לא-מוסלמים לאסלאם באמצעים לא אלימים (בעיקרם תעמולה שקרית), כדי להשליט את האסלאם על כל העולם. בדיוני טלוויזיה על הסדרה נשמעו ביקורות שהיא אינה עומדת בסטנדרטים של עיתונות חוקרת אובייקטיבית ויחזקאלי מערב בין תיעוד עיתונאי לבין נרטיב אישי אידאולוגי.

במרץ 2020 שודרה ברשת 13 סדרת הכתבות סאלאם איראן - פרויקט מיוחד של צבי יחזקאלי המתעד את המפגש עם האיראנים שברחו מהרפובליקה האסלאמית.

ממוזער|שמאל|יוסף חדאד ויחזקאלי באירוע קידום מכירות ספריהם בקניון איילון, 5 ביוני 2025באוקטובר 2022 פרסם ברשת 13 סדרת דוקו-דרמה בשם "שתולה" בת חמישה פרקים, החושפת תיעוד אותנטי על המתרחש מאחורי הקלעים של ארגוני זכויות האדם הפועלים ברשות הפלסטינית, ומציגה כיצד נערכת המלחמה התודעתית שלהם נגד ישראל, על ידי שתולה שוודית המתערה בארגונים הפלסטיניים ובהם ארגון הטרור חמאס.

 i24NEWS 
ממוזער|שמאל|באולפן הערביסטים, יוני בן מנחם, צבי יחזקאלי, רות וסרמן-לנדה ואדי כהן, מאי 2025

באפריל 2024 הודיע צבי יחזקאלי על פרישתו מרשת 13 ועל הצטרפותו לערוץ החדשות i24NEWS, שם מונה לפרשן הבכיר של הערוץ ולמגיש תוכנית מרכזית. בריאיון שהעניק הסביר כי בין הנימוקים להחלטתו היו תחושת ניכור גוברת בסביבת עבודתו, במיוחד בימי המלחמה, וצורך אישי לעבור למקום שיאפשר לו "לחזק את החיילים" ולממש את כוחו העיתונאי במקום שבו הוא מרגיש שהוא משפיע. באוגוסט 2024 החל להגיש את התוכנית " הערביסטים", לצדם של המזרחנים יוני בן-מנחם, רות וסרמן-לנדה, ד"ר אדי כהן ועוד אנליסטים מתחלפים כמו בני סבטי, עידית בר ואחרים. התוכנית מתמקדת בניתוח האירועים במזרח התיכון, ובין השאר כוללת פינות קבועות דוגמת "המדריך לאיראן" בהשתתפות אליהו יוסיאן, פינת התרבות עם גיל רון שמע ועוד. יחזקאלי מספר שהוא מצדד בגישה "ערביסטית" שמותאמת לרוח המזרח התיכון בהתנהלותה של ישראל כלפי הפלסטינים, ולא בגישה "מערבית", בה היא נוקטת לדבריו.

באוגוסט 2025 זכה בתואר פרשן העולם הערבי הכי אהוב בסקר של מעריב השבוע כאשר גרף 41.3% מהקולות.

בינואר 2026 הגיע למקום השלישי בקטגוריית העיתונאי האהוב ביותר בישראל לפי מדד התקשורת השנתי של מכון אגם, האוניברסיטה העברית בירושלים ואוניברסיטת תל אביב.

 פעילויות נוספות 
ביולי אותה שנה פרסם את ספר הביכורים שלו, "אמרתי לכם. זה ג'יהאד", בו הוא מסכם שלושים שנות סיקור עיתונאי, מתקופת הסכמי אוסלו ועד מתקפת השבעה באוקטובר. במקביל הוציא גם ספר ילדים ראשון בשם "השקט שלפני המבול", הפותח סדרת ספרי ילדים העוסקת באירועי 7 באוקטובר.

באפריל 2025 ייסד את המיזם "בסלון של צבי יחזקאלי" – קהילה דיגיטלית העוסקת בהבנת תהליכים פוליטיים, חברתיים ותרבותיים במזרח התיכון. במסגרת הקהילה מתקיים מדי שבוע מפגש זום חי, שבו מציג יחזקאלי ניתוחים עדכניים של אירועים אקטואליים, לצד למידת עומק של התרבות והפוליטיקה בעולם הערבי. למפגשים מוזמנים מרצים מעולמות הביטחון, התקשורת, האקדמיה והדת.

ממוזער|שמאל|יחזקאלי וסאם אברהם העלאווי בכנס המיעוטים בתל אביב, אוקטובר 2025

 דעותיו 
יחזקאלי התריעמפני התעצמות החמאס וגישתו הג'יהאדיסטית, הדגיש שחמאס מחכה לרגע המתאים לפתוח במבצע צבאי, וטען לאחר מבצע שומר החומות ולפניו שהוא אינו מורתע מספיק מפני כוחות הביטחון של מדינת ישראל. יחזקאלי התריע על כך במשך שנים לפני טבח שבעה באוקטובר וגם בתחילת שנת 2023וטען שהדרך היחידה לפתרון בעיית רצועת עזה היא פתיחת במבצע צבאי להפלת החמאס. הוא ממשיך להתריע גם כיום מפני אירועים דומים על ידי כוחות ג'יהאדסטים במרחב יהודה ושומרון. דברים דומים אמר גם על ארגון הג'יהאד האיסלמי.

 ספריו 
 אמרתי לכם. זה ג'יהאד - שלושים שנות סיקור מאוסלו ועד ה-7 באוקטובר. (הוצאה עצמית, יולי 2024)
 השקט שלפני המבול - כתב יחד עם אורי אדלר - ספר ילדים על האירועים שהובילו ל7 באוקטובר.

 חיים אישיים 
ב-2008 נישא למיטל כהן, שעבדה כפרסומאית. יחד חזרו בתשובה וכיום הם מגדירים עצמם חרדים. בני הזוג מתגוררים בבת עין שבגוש עציון, ולהם שמונה ילדים.

יחזקאלי מספר שחזר בתשובה בעקבות מפגשיו הטעונים עם פלסטינים, ובעיקר עם המחבל זכריא זביידי.

 קישורים חיצוניים 



 צבי יחזקאלי, באתר חדשות 13
ראיונות












ביקורות




סרטונים






הערות שוליים

קטגוריה:בוגרי האוניברסיטה העברית בירושלים
קטגוריה:בוגרי כותרת - בית ספר לעיתונאות ולתקשורת
קטגוריה:בת עין: אישים
קטגוריה:חסידי ברסלב
קטגוריה:לונדון את קירשנבאום
קטגוריה:מזרחנים ישראלים
קטגוריה:סגל i24NEWS
קטגוריה:סגל גלי צה"ל
קטגוריה:סגל חדשות 13
קטגוריה:סגל ערוץ 20
קטגוריה:סגל ערוץ הידברות
קטגוריה:עיתונאים ישראלים שחזרו בתשובה
קטגוריה:עיתונאים ישראלים
קטגוריה:עיתונאים כותבי עברית
קטגוריה:ערוץ עשר: שדרנים, שחקנים ומנחים
קטגוריה:פרשנים לענייני ערבים
קטגוריה:שדרני רדיו ישראלים
קטגוריה:הערביסטים (תוכנית טלוויזיה)
קטגוריה:ישראלים שנולדו ב-1970